Mi ara nemmuqel tafelwit-a ad naf amur ameqqran n yiselmaden 15/20, fernen tarrayt n uselmed s usenfar, amselɣu wis 5 yesegza-d: « Wid yettnadin deg taɣult n uselmed am yisnalmuden, ufan-d belli d tarrayt s usenfar i yelhan akken ad yesnerni unelmad tizemmar-is s yisenfaren ara yefren ad ten-yexdem, isental n yisenfaren-a urzen ɣer tudert-is n yal ass, d ayen ara t-yeǧǧen ad yelmed s lebɣi-s ». Yella umselɣu wis 11 i d-yernan: « Ilaq uselmed s usenfar deg tmaziɣt, maca ilaq ad nessemres deg-s tarrayt n usemgired, acku inelmaden ur sɛin ara yiwen n uswir deg tmaziɣt, am akken llan wid ur ttneɣri ara akk ». Iselmaden-nniḍen 5/20, fernen aselmed s yiswan, yenna-d umselɣu wis 2: « Tarrayt ilaqen i uselmed n tmaziɣt, d aselmed s yiswan akken anelmad ad iẓer iswi uɣur ara yaweḍ ɣer taggara n usenfar ». Akka nettwali, amur ameqqran n yiselmaden bɣan aselmed n tmaziɣt ad yili s tarrayt n usenfar yellan deg unekmar s tzemmar.